****

***Crna Gora***

***Ministarstvo poljoprivrede i ruralnog razvoja***

***Broj:***

***Podgorica, 23.07.2013.godine***

***SKUPŠTINA CRNE GORE***

***P O D G O R I C A***

**PREDMET: Odgovor na poslaničko pitanje**

Poslanik **Suljo Mustafić** postavio je pitanje, u pisanoj formi, na koje traži odgovor od Ministra poljoprivrede i ruralnog razvoja, u pisanoj formi, za sjednicu Skupštine zakazanu za 24.07.2013. godine.

Poslaničko pitanje glasi: “*Šta će preduzeti Vlada, odnosno resorno Ministartsvo u cilju rješavanja problema vodosnabdijevanja podrućja naselja Sveti Ivan – Mala Volujica u Baru*”

U vezi sa istim dajem sljedeći odgovor:

Poštovani poslanici, uvaženi poslaniče Mustafić,

Zakonom o vodama, a koji je usvojio ovaj uvaženi Dom, propisano je da obavljanje djelatnosti javnog vodosnabdijevanja i javne kanalizacije obezbjeđuje i uređuje jedinica lokalne samouprave, a ne MPRR. **Jedinica lokalne samouprave dužna je da organizuje i obezbijedi javno vodosnabdijevanje na svojoj teritoriji za sva naselja veća od 200 stanovnika**, ili čija je prosječna godišnja potreba za vodom veća od 100 m3/dan, a vodosnabdijevanje seoskih i drugih naselja ili njihovih djelova koji ne ispunjavaju prethodne kriterijume, kao i vodosnabdijevanje jednog ili više korisnika, vrši se u skladu sa propisom jedinice lokalne samouprave.

Vlada Crne Gore, na predlog ovog Ministarstva, učestvuje u finansiranju radova na objektima vodosnabdijevanja na seoskom području kroz godišnje Programe upotrebe sredstava u vodoprivredi.

Ovi Programi donose se u skladu sa *Zakonom o finansiranju upravljanja vodama* kojim se predviđa samo mogućnost finansijske podrške u izgradnji objekata za vodosnabdijevanje. U cilju stvaranja boljih uslova za život i rad na selu, ovo Ministarstvo, u okviru budžetskih mogućnosti, finansijski participira u izgradnji seoskih vodovoda, čiji je investitor lokalna samouprava ili mjesna zajednica. Za 2013. godinu opredijelili smo iznos od 20.000 € Opštini Bar, za vodovod u Mjesnoj zajednici Gluhi Do. Isti iznos doznačen je prethodne godine.

Sve druge obaveze koje prate investitora, kao što su obezbjeđenje projekta i saglasnosti, realizacija radova, puštanje u rad, korišćenje i održavanje vodovoda u nadležnosti su jedinice lokalne samouprave.

Vaše pitanje odnosi se na vodosnabdijevanje naselja. Stoga, kako je riječ o oblasti komunalnih djelatnosti, odgovor na postavljeno poslaničko pitanje treba potražiti od Ministarstva održivog razvoja i turizma. Ipak, u namjeri da svi damo doprinos jačanju profesionalne administracije, potrudio sam se da dođem do informacija koje Vam mogu biti od pomoći. Dakle, nisam htio da Vas samo uputim na drugu adresu, već da se zaintersujem i vidim kakva je procedura i šta se može učiniti da se problem riješi.

Tokom 2010. godine JP ViK Bar završio je dopunu *Generalnog rješenja vodosnabdijevanja do 2030.* U okviru ovog rješenja, a imajući u vidu tada (2010) već izvjestan završetak izgradnje sistema Regionalnog vodovoda, JP ViK Bar je po prvi put proširio granice ovog projekta i vodosnabdijevanjem obuhvatio područje Dobrih voda i Bušata, sve do granice sa Opštinom Ulcinj. U okviru dijela koji je obrađen, na nivou idejnog rješenja, je i naselje Sveti Ivan, u sklopu vodosnabdijevanja područja Gornjeg Zaljeva – II visinska zona (50-100mnm) i III visinska zona (100-150mnm). Problem vodosnabdijevanja može se rješavati koristeći resurse sistema Regionalnog vodovoda. Predviđena je izgradnja odvojka na sistemu Regionalnog vodovoda, rezervoara odgovarajuće zapremine za potrošače II i III zone (za naselje Gornje Zaljevo 1000m³, odnosno za naselje Sv. Ivan 800m³) kao i izgradnja pumpne stanice koja bi snabdijevala potrošače u IV zoni.

Uporedo sa radovima na vodosnabdijevanju, predviđeni su i radovi na kanalizaciji. Za priključenje naselja Sv. Ivan na kanalizacionu mrežu neophodna je izgradnja kanalizacije kroz naselje Polje i Donje Zaljevo, što je već obrađeno kroz tehničku dokumentaciju (na nivou glavnih projekata). Preduslov realizaciji navedenih investicija je izrada i usvajanje odgovarajuće prostorno-planske i projektne dokumentacije.

Poštovani poslaniče Mustafić, nadam se da Vam je iz odgovora jasno da Ministarstvo poljoprivrede i ruralnog razvoja nema direktnu nadležnost nad izgradnjom predmetnog vodovoda, već da je isti u nadležnosti jedinice loklane samouprave.

Na kraju, **želim da Vas obavijestim da smo prije mjesec dana, uputili svim gradonačelnicima poziv da kandiduju projekte u oblasti vodoprivrede za naredne dvije godine, kako bi na vrijeme mogli da planiramo realizaciju pojedinih projekata**.

**M I N I S T A R**

**Prof.dr Petar Ivanović**